CELEX: 32019R0907
Language: mt
Date: 2019-03-14 00:00:00
Title: Regolament Delegat tal-Kummissjoni (UE) 2019/907 tal-14 ta' Marzu 2019 li jistabbilixxi Test ta' Taħriġ Komuni għall-istrutturi tal-iski skont l-Artikolu 49b tad-Direttiva 2005/36/KE tal-Parlament Ewropew u tal-Kunsill dwar ir-rikonoxximent tal-kwalifiki professjonali (Test b'rilevanza għaż-ŻEE.)

4.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 145/7
               
            
         REGOLAMENT DELEGAT TAL-KUMMISSJONI (UE) 2019/907
         tal-14 ta' Marzu 2019
         li jistabbilixxi Test ta' Taħriġ Komuni għall-istrutturi tal-iski skont l-Artikolu 49b tad-Direttiva 2005/36/KE tal-Parlament Ewropew u tal-Kunsill dwar ir-rikonoxximent tal-kwalifiki professjonali
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2005/36/KE tal-Parlament Ewropew u tal-Kunsill tas-7 ta' Settembru 2005 dwar ir-rikonoxximent ta' kwalifiki professjonali (1), u b'mod partikolari l-Artikolu 49b(4) tagħha,
         Billi:
         
                     (1)
                  
                  
                     Attwalment, l-istrutturi tal-iski jibbenefikaw mill-prinċipju tar-rikonoxximent reċiproku tal-kwalifiki tagħhom skont id-Direttiva 2005/36/KE. L-istabbiliment ta' test ta' taħriġ komuni għall-istrutturi tal-iski (“CTT”) jintroduċi rikonoxximent awtomatiku għal ċerti kwalifiki tal-istrutturi tal-iski biex id-detenturi ta' dawk il-kwalifiki jkunu jistgħu jiċċaqilqu aktar faċilment bejn l-Istati Membri. Is-CTT huwa mod wieħed kif tiġi ffaċilitata l-mobbiltà tal-istrutturi tal-iski madwar l-Unjoni. Fir-rigward tal-istrutturi tal-iski li mhumiex eliġibbli biex jieħdu sehem fis-CTT jew li ma jkunux għaddew mis-CTT, ikompli japplika l-qafas ġenerali għar-rikonoxximent tal-kwalifiki tagħhom skont id-Direttiva 2005/36/KE.
                  
               
                     (2)
                  
                  
                     Il-professjoni ta' istruttur tal-iski jew alternattivament, l-edukazzjoni u t-taħriġ li jwasslu għall-kwalifika bħala istruttur tal-iski huma regolati f'aktar minn terz tal-Istati Membri u għalhekk ir-rekwiżiti skont l-Artikolu 49b(2) tad-Direttiva 2005/36/KE huma ssodisfati.
                  
               
                     (3)
                  
                  
                     Fl-2012, ġie ffirmat Memorandum ta' Qbil (il-“Memorandum”) li jistabbilixxi proġett pilota għal karta professjonali li jeħtieġ tinħareġ għall-istrutturi tal-iski fl-Unjoni minn disa' Stati Membri, jiġifieri l-Awstrija, il-Belġju, id-Danimarka, Franza, il-Ġermanja, l-Italja, ir-Rumanija, Spanja u r-Renju Unit. Sussegwentement, is-Slovenja u r-Repubblika Ċeka ffirmaw il-Memorandum fl-2014. Il-Memorandum irrikonoxxa d-drittijiet miksuba tal-istrutturi tal-iski li kienu ċittadini ta' dawk l-Istati Membri firmatarji mid-data tal-Memorandum. Il-Memorandum stabbilixxa wkoll li t-tlestija b'suċċess tal-Eurotest u tat-test tal-Eurosecurity kienet prerekwiżit għar-rikonoxximent awtomatiku tal-kwalifika bħala istruttur tal-iski fost dawk l-Istati Membri, mid-data tal-iffirmar tal-Memorandum. Sabiex tiġi żgurata ċ-ċertezza tad-dritt, huwa xieraq u raġonevoli li dawn iż-żewġ testijiet iservu ta' bażi għall-kontenut tas-CTT u li d-dispożizzjonijiet li ġew miftiehma fil-Memorandum jitqiesu bħala bażi għal dan ir-Regolament.
                  
               
                     (4)
                  
                  
                     Kwalunkwe istruttur tal-iski kopert minn dan ir-Regolament jenħtieġ li jkun jista' jiżgura li l-klassijiet tat-tagħlim tal-iski jitwettqu b'mod sikur u b'awtonomija sħiħa f'ambjent muntanjuż mimli borra, iżda minbarra f'dawk iż-żoni fejn huma meħtieġa tekniki għat-tixbit mal-muntanji. Għalhekk, sabiex tiġi żgurata kwalità għolja tat-tagħlim tal-iski, jixraq li l-kwalifiki li jagħtu l-eliġibbiltà tal-kandidati li jieħdu sehem fis-CTT jenħtieġ li jinkludu wkoll ċerti ħiliet ta' tagħlim.
                  
               
                     (5)
                  
                  
                     Il-parteċipazzjoni fil-kompetizzjonijiet ġestiti mill-Fédération Internationale du Ski (“FIS”) u kwalunkwe punt tal-FIS li jingħata bħala parti minn dawk il-kompetizzjonijiet jenħtieġ li fejn xieraq, jitqiesu meta tiġi pproċessata talba għal eżenzjoni fir-rigward tal-Parti I tas-CTT relatata maċ-ċertifikazzjoni tal-kapaċità teknika.
                  
               
                     (6)
                  
                  
                     Fl-interessi taċ-ċertezza tad-dritt, jeħtieġ li jiġu rikonoxxuti d-drittijiet miksuba kemm tal-istrutturi tal-iski li għandhom karta professjonali maħruġa skont il-Memorandum, kif ukoll dawk li għandhom kwalifika elenkata fl-Anness I fi Stat Membru, li mhuwiex firmatarju tal-Memorandum, fejn dawn ikunu jistgħu juru l-esperjenza meħtieġa bħala istrutturi tal-iski f'kundizzjonijiet speċifiċi,
                  
               ADOTTAT DAN IR-REGOLAMENT:
         
            Artikolu 1
            Kamp ta' applikazzjoni
            Dan ir-Regolament għandu japplika għaċ-ċittadini kollha tal-Unjoni li jixtiequ jeżerċitaw il-professjoni ta' istruttur tal-iski fi Stat Membru għajr dak li fih ikunu kisbu kwalifika elenkata fl-Anness I.
         
         
            Artikolu 2
            Suġġett
            
               1.   Dan ir-Regolament jistabbilixxi l-kontenuti tat-Test ta' Taħriġ Komuni (“CTT”) u l-kundizzjonijiet li jeħtieġ jiġu ssodisfati kemm biex wieħed jieħu sehem fis-CTT, kif ukoll biex jgħaddi minnu.
            
            
               2.   Is-CTT għandu jkun magħmul minn test li jiċċertifika l-kapaċità teknika tal-istrutturi tal-iski u test li jiċċertifika l-kompetenzi relatati mas-sikurezza tal-istrutturi tal-iski f'konformità mar-regoli stabbiliti fil-Partijiet I u II rispettivament tal-Anness II.
            
         
         
            Artikolu 3
            Entitajiet kompetenti
            Għall-finijiet ta' dan ir-Regolament, “awtorità kompetenti” tfisser kwalunkwe entità li hija elenkata fl-Anness I, li tagħti kwalifika li tikkonferixxi d-dritt li wieħed jieħu sehem fis-CTT skont l-Artikolu 5.
         
         
            Artikolu 4
            Prinċipju tar-rikonoxximent awtomatiku
            
               1.   L-Istati Membri għandhom jirrikonoxxu ċ-ċertifikati li jinħarġu f'konformità mal-Artikolu 8 li jikkonfermaw it-tlestija b'suċċess tas-CTT. Kwalunkwe ċittadin tal-Unjoni li għandu tali ċertifikat li jinħareġ fi Stat Membru għandu jkun intitolat li jikseb l-aċċess għall-attivitajiet professjonali tal-istrutturi tal-iski fi Stati Membri oħra, soġġett għall-istess kundizzjonijiet bħall-istrutturi tal-iski li jkunu kisbu l-kwalifika tagħhom f'dawk l-Istati Membri.
            
            
               2.   L-Istati Membri għandhom jirrikonoxxu ċ-ċertifikati li jinħarġu f'konformità mal-Artikolu 8 għall-istrutturi tal-iski li jibbenefikaw mid-drittijiet miksuba kif stabbilit fl-Artikolu 7. Kwalunkwe ċittadin tal-Unjoni li għandu tali ċertifikat li jinħareġ fi Stat Membru għandu jkun intitolat li jikseb l-aċċess għall-attivitajiet professjonali tal-istrutturi tal-iski fi Stati Membri oħra, soġġett għall-istess kundizzjonijiet bħall-istrutturi tal-iski li jkunu kisbu l-kwalifika tagħhom f'dawk l-Istati Membri.
            
         
         
            Artikolu 5
            Parteċipazzjoni fis-CTT
            Iċ-ċittadini kollha tal-Unjoni li għandhom jew li qed jitħarrġu biex jiksbu kwalifika elenkata fl-Anness I (2) għandhom ikunu intitolati biex jieħdu sehem fis-CTT.
         
         
            Artikolu 6
            Eżenzjonijiet
            
               1.   Mingħajr preġudizzju għall-Artikolu 5, l-istrutturi tal-iski għandhom jiġu eżentati mir-rekwiżit li jgħaddu mit-test li jiċċertifika l-kapaċità teknika kif imsemmi fil-Parti I tal-Anness II, meta dawn ikollhom jew ikunu qed jitħarrġu biex jiksbu kwalifika elenkata fl-Anness I u jew:
               
                           (a)
                        
                        
                           ikunu jistgħu jipprovdu evidenza li jkunu ngħataw mill-inqas 100 punt għall-iskijjar fl-Alpi mill-Fédération Internationale du Ski għall-irġiel u mill-inqas 85 punt għall-iskijjar fl-Alpi mill-Fédération Internationale du Ski għan-nisa, f'waħda mid-dixxiplini tekniċi tas-slalom jew tas-slalom il-kbira tul kwalunkwe perjodu ta' ħames snin; jew
                        
                     
                           (b)
                        
                        
                           ikunu għaddew mill-Eurotest.
                        
                     
            
               2.   Mingħajr preġudizzju għall-Artikolu 5, l-istrutturi tal-iski li jkunu għaddew mit-test tal-Eurosecurity għandhom jiġu eżentati mir-rekwiżit li jgħaddu mit-test li jiċċertifika l-kompetenzi relatati mas-sikurezza kif imsemmi fil-Parti II tal-Anness II, meta dawn ikollhom jew ikunu qed jitħarrġu biex jiksbu kwalifika elenkata fl-Anness I.
            
            
               3.   Dawk l-istrutturi tal-iski li jkunu għaddew, bħala parti mis-CTT, jew mit-test li jiċċertifika l-kapaċità teknika kif imsemmi fil-Parti I tal-Anness II jew mit-test li jiċċertifika l-kompetenzi relatati mas-sikurezza kif imsemmi fil-Parti II tal-Anness II, ma għandhomx jintalbu jirrepetu dik il-parti tas-CTT li dawn ikunu temmew b'suċċess.
            
         
         
            Artikolu 7
            Drittijiet miksuba
            
               1.   L-istrutturi tal-iski li, qabel id-data tad-dħul fis-seħħ ta' dan ir-Regolament, ikollhom karta professjonali li tkun inħarġet skont il-Memorandum għandhom jibbenefikaw mill-prinċipju tar-rikonoxximent reċiproku kif stabbilit fl-Artikolu 4(2).
            
            
               2.   L-istrutturi tal-iski li jaqgħu fil-kamp ta' applikazzjoni ta' dan ir-Regolament u li jkunu għaddew kemm mill-Eurotest kif ukoll mit-test tal-Eurosecurity, għandhom jibbenefikaw mill-prinċipju tar-rikonoxximent awtomatiku kif stabbilit fl-Artikolu 4(2), meta dawn ikollhom ukoll kwalifika elenkata fl-Anness I.
            
            
               3.   L-istrutturi tal-iski li jkunu kisbu kwalifika elenkata fl-Anness I fi Stat Membru ieħor li mhuwiex firmatarju tal-Memorandum fil-mument tad-dħul fis-seħħ ta' dan ir-Regolament u jkunu jistgħu juru esperjenza professjonali ta' mill-inqas 200 jum matul il-ħames snin li jiġu immedjatament qabel id-dħul fis-seħħ ta' dan ir-Regolament, għandhom jibbenefikaw mill-prinċipju tar-rikonoxximent awtomatiku kif stabbilit fl-Artikolu 4(2).
            
            
               4.   Dawk l-istrutturi tal-iski li jgawdu l-benefiċċju tad-drittijiet miksuba kif stabbilit fil-paragrafi 1, 2 u 3, għandhom ikunu intitolati li japplikaw għal ċertifikat ta' kompetenza skont l-Artikolu 8.
            
         
         
            Artikolu 8
            Ċertifikat ta' kompetenza
            
               1.   L-istrutturi tal-iski li jaqgħu fil-kamp ta' applikazzjoni ta' dan ir-Regolament u li jew ikunu għaddew b'suċċess mis-CTT jew igawdu mid-drittijiet miksuba skont l-Artikolu 7, għandu jinħarġilhom ċertifikat ta' kompetenza. Iċ-ċertifikat għandu jinħareġ mill-Istat Membru jew mill-entità kompetenti fi Stat Membru, li jkunu taw il-kwalifika professjonali li tikkonferixxi d-dritt lill-professjonist biex jieħu sehem fis-CTT skont l-Artikolu 5.
            
            
               2.   Iċ-ċertifikat ta' kompetenza għandu jindika mill-inqas dan li ġej:
               
                           (a)
                        
                        
                           l-isem tal-istruttur tal-iski;
                        
                     
                           (b)
                        
                        
                           ir-riżultati miksuba fis-CTT u d-data ta' meta wieħed ikun għadda mis-CTT, jekk applikabbli;
                        
                     
                           (c)
                        
                        
                           id-dritt miksub speċifiku li jgawdi l-istruttur tal-iski skont l-Artikolu 7, jekk applikabbli;
                        
                     
                           (d)
                        
                        
                           l-Istat Membru jew l-entità kompetenti emittenti;
                        
                     
                           (e)
                        
                        
                           il-kwalifika elenkata fl-Anness I li għandu l-istruttur tal-iski.
                        
                     
            
               3.   Iċ-ċertifikat ta' kompetenza għandu jkun akkumpanjat minn stiker li jeħtieġ titwaħħal mal-karta nazzjonali tal-istruttur tal-iski. L-istiker għandha tafferma li jkun inħareġ ċertifikat ta' kompetenza lill-istruttur tal-iski u għandha tindika mill-inqas:
               
                           (a)
                        
                        
                           l-isem tal-istruttur tal-iski;
                        
                     
                           (b)
                        
                        
                           is-sena li fiha jkun inħareġ iċ-ċertifikat ta' kompetenza;
                        
                     
                           (c)
                        
                        
                           l-Istat Membru jew l-entità kompetenti emittenti.
                        
                     
            
               4.   Kopja doppja taċ-ċertifikat ta' kompetenza għandha tinħareġ fi kwalunkwe ħin fuq talba mill-istruttur tal-iski.
            
         
         
            Artikolu 9
            Proċedura ta' notifika
            L-Istati Membri għandhom jinnotifikaw lill-Kummissjoni u lill-Istati Membri l-oħrajn bi kwalunkwe bidla fil-kwalifiki elenkati fl-Anness I, kif ukoll bl-eżistenza ta' kwalunkwe kwalifika ġdida li tkun komparabbli, f'termini tal-ħiliet u l-għarfien, ma' dawk elenkati fl-Anness I. Dawn in-notifiki għandhom jiġu trażmessi permezz tas-Sistema ta' Informazzjoni tas-Suq Intern stabbilita mir-Regolament (UE) Nru 1024/2012 tal-Parlament Ewropew u tal-Kunsill (3).
         
         
            Artikolu 10
            Taħriġ u esperjenza fit-tul
            L-istrutturi tal-iski li għandhom kwalifika elenkata fl-Anness I u li jistgħu juru li wettqu taħriġ tal-iski teoretiku u prattiku ta' mill-inqas 95 jum u esperjenza ta' xogħol bħala istrutturi tal-iski ta' 95 jum se jiġu rikonoxxuti fl-Awstrija fil-livell ta' “Diplomschilehrer”.
         
         
            Artikolu 11
            Dispożizzjonijiet finali
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-14 ta' Marzu 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 255, 30.9.2005, p. 22.
         
            (2)  Għall-Awstrija, din hija mifhuma bħala l-kwalifika ta' Diplomschilehrer - li preċedentement kienet intitolata bħala staatlich geprüfter Schilehrer.
         
            (3)  Ir-Regolament (UE) Nru 1024/2012 tal-Parlament Ewropew u tal-Kunsill tal-25 ta' Ottubru 2012 dwar il-kooperazzjoni amministrattiva permezz tas-Sistema ta' Informazzjoni tas-Suq Intern u li jħassar id-Deċiżjoni tal-Kummissjoni 2008/49/KE (ĠU L 316, 14.11.2012, p. 1).
      
      
         
            ANNESS I
            
               Kwalifiki
            
            Il-kwalifiki elenkati f'dan l-Anness għandhom jitfasslu biex jiżguraw approċċ bilanċjat bejn it-tagħlim teoretiku u t-traineeship prattiku, inkluż l-iski fuq il-pista u barra l-pista, u għandhom jipprovdu b'mod partikolari l-ħiliet u l-għarfien li ġejjin:
            
                        (a)
                     
                     
                        il-fehim tal-metodoloġiji tat-tagħlim, l-istruzzjoni u t-taħriġ, u l-kapaċità li wieħed japplikahom kemm għall-istruzzjoni tal-iski fl-Alpi fuq il-pista, kif ukoll barra l-pista;
                     
                  
                        (b)
                     
                     
                        il-kapaċità li wieħed jaġġusta sessjoni ta' tagħlim fid-dawl tal-kundizzjonijiet tat-temp varjabbli;
                     
                  
                        (c)
                     
                     
                        il-kapaċità li wieħed joħloq, jimplimenta u jivvaluta r-rekwiżiti tal-istruzzjoni xierqa għall-klassijiet kollha f'kull livell tal-istruzzjoni tal-iski fl-Alpi, minn dawk ġodda għal dawk esperti, b'mod awtonomu;
                     
                  
                        (d)
                     
                     
                        il-kapaċità li wieħed ifassal programm ta' struzzjoni għall-iski fl-Alpi billi juża tekniki tat-tagħlim xierqa;
                     
                  
                        (e)
                     
                     
                        il-kapaċità li wieħed joħloq sitwazzjoni ta' taħriġ;
                     
                  
                        (f)
                     
                     
                        il-kapaċità li wieħed iħejji materjali ta' tagħlim, ta' struzzjoni u ta' taħriġ li jeħtieġ jintużaw waqt kwalunkwe tip ta' struzzjoni tal-iski fl-Alpi;
                     
                  
                        (g)
                     
                     
                        il-kapaċità li wieħed iwettaq dimostrazzjoni teknika, inkluż li jispjega l-elementi differenti tagħha għall-klassijiet kollha f'kull livell tal-istruzzjoni tal-iski fl-Alpi;
                     
                  
                        (h)
                     
                     
                        il-kapaċità li wieħed jivvaluta sessjoni jew ċiklu tat-tagħlim tal-iski fl-Alpi;
                     
                  
                        (i)
                     
                     
                        l-għarfien u l-kapaċità li wieħed japplika l-prinċipji tal-ewwel għajnuna fil-każ ta' aċċident tal-isport tax-xitwa u li jibda s-salvataġġ.
                     
                  
                        Stat Membru
                     
                     
                        Kwalifiki
                     
                     
                        Entitajiet li jagħtu l-kwalifiki
                     
                  
                        L-Awstrija
                     
                     
                        Diplomschilehrer jew Landesschilehrer/Schilehrer f'Vorarlberg
                     
                     
                        
                                    —
                                 
                                 
                                    Bundessportakademie Innsbruck
                                 
                              
                                    —
                                 
                                 
                                    Landesschilehrerverbände
                                 
                              
                  
                        Il-Belġju
                     
                     
                        
                                    —
                                 
                                 
                                    BE-fr: Moniteur sportif entraineur
                                 
                              
                                    —
                                 
                                 
                                    BE-nl: Trainer A Alpijns Skiën/Skileraar
                                 
                              
                     
                        
                                    —
                                 
                                 
                                    Administration de l'Éducation physique, du Sport et de la Vie en Plein Air (ADEPS)
                                 
                              
                                    —
                                 
                                 
                                    Sport Vlaanderen
                                 
                              
                  
                        Il-Bulgarija
                     
                     
                        Ски учител клас C
                     
                     
                        Българско ски училище
                     
                  
                        Il-Kroazja
                     
                     
                        Učitelj skijanja
                     
                     
                        
                                    —
                                 
                                 
                                    Skijaško Učilište
                                 
                              
                                    —
                                 
                                 
                                    Hrvatski zbor učitelja i trenera sportova na snijegu (HZUTS)
                                 
                              
                  
                        Ir-Repubblika Ċeka
                     
                     
                        Instruktor lyžování APUL A
                     
                     
                        Asociace profesionálních učitelů lyžování a lyžařských škol, o.s. (APUL)
                     
                  
                        Id-Danimarka
                     
                     
                        Euro Ski Pro
                     
                     
                        Den Danske Skiskole
                     
                  
                        Il-Finlandja
                     
                     
                        Level 3 – hiihdonopettaja
                     
                     
                        
                                    —
                                 
                                 
                                    Suomen hiihdonopettajat ry (FNASI/SHOry)
                                 
                              
                                    —
                                 
                                 
                                    Istitut tal-Isports Vuokatti
                                 
                              
                  
                        Franza
                     
                     
                        
                                    —
                                 
                                 
                                    Diplôme d'Etat de ski
                                 
                              
                                    —
                                 
                                 
                                    moniteur national de ski alpin
                                 
                              
                     
                        Ecole Nationale des Sports de Montagne (ENSM)
                     
                  
                        Il-Ġermanja
                     
                     
                        Staatlich geprüfter Skilehrer
                     
                     
                        
                                    —
                                 
                                 
                                    Technische Universität München in Zusammenarbeit mit DSLV – Deutscher Skilehrerverband, soweit diesem Aufgaben übertragen wurden
                                 
                              
                  
                        Il-Greċja
                     
                     
                        Ski instructor Downhill A
                     
                     
                        Γενική Γραμματεία Αθλητισμού — Υπουργείο Πολιτισμού και Αθλητισμού
                     
                  
                        L-Ungerija
                     
                     
                        Síoktató ****
                     
                     
                        Síktatók Magyarországi Szövetsége
                     
                  
                        L-Irlanda
                     
                     
                        Alpine Ski Teacher – Level 4
                     
                     
                        Irish Association of Snowsports instructors (IASI)
                     
                  
                        L-Italja
                     
                     
                        Maestro di Sci
                     
                     
                        
                                    —
                                 
                                 
                                    Collegio Nazionale dei Maestri di Sci
                                 
                              
                                    —
                                 
                                 
                                    Federazione Italiana Sport Invernali
                                 
                              
                                    —
                                 
                                 
                                    Collegi Regionali e Provinciali
                                 
                              
                  
                        Il-Latvja
                     
                     
                        Profesionāls slēpošanas instruktors
                     
                     
                        Latvijas Slēpošanas un snovborda instruktoru asociācija (LSSIA)
                     
                  
                        Il-Litwanja
                     
                     
                        A kategorijos instruktorių pažymėjimai
                     
                     
                        National Russian League of Instructors (NRLI)/DruSkiSchool
                     
                  
                        In-Netherlands
                     
                     
                        Ski-instructeur niveau 4
                     
                     
                        Nederlandse Ski Vereniging
                     
                  
                        Il-Polonja
                     
                     
                        Instruktor Zawodowy – PZN
                     
                     
                        Stowarzyszenie Instruktorów i Trenerów Narciarstwa Polskiego Związku Narciarskiego (SITN PZN)
                     
                  
                        Il-Portugall
                     
                     
                        Treinadores de esqui alpino de grau 2
                     
                     
                        
                                    —
                                 
                                 
                                    Federação de Desportos de Inverno de Portugal (FDI-Portugal)
                                 
                              
                                    —
                                 
                                 
                                    Instituto Português do Desporto e Juventude
                                 
                              
                  
                        Ir-Rumanija
                     
                     
                        Monitor de schi I
                     
                     
                        Federația română de schi biatlon
                     
                  
                        Is-Slovakkja
                     
                     
                        Inštruktor lyžovnia III. kvalifikačného stupňa
                     
                     
                        
                                    —
                                 
                                 
                                    Għall-kwalifiki li nħarġu mill-1 ta' Jannar 2016: L-Università Comenius fi Bratislava (Il-Fakultà tal-Edukazzjoni Fiżika u tal-Isport); L-Università fi Prešov (Il-Fakultà tal-Isport); L-Università Matej Bel f'Banská Bystrica (Il-Fakultà tal-Filosofija); u l-Università Constantine The Philosopher f'Nitra (Il-Fakultà tal-Edukazzjoni), kif ukoll Slovenská lyžiarska asociácia (SLA)
                                 
                              
                                    —
                                 
                                 
                                    Għall-kwalifiki li nħarġu qabel il-31 ta' Diċembru 2015: Slovenská lyžiarska asociácia (SLA) hija parti minn “Tatranská, akciová spoločnosť” jew Slovenská asociácia učiteľov lyžovania a snowboardingu (SAPUL)
                                 
                              
                  
                        Is-Slovenja
                     
                     
                        Strokovni delavec 2 – športno treniranje – smučanje – alpsko
                     
                     
                        Smučarska zveza Slovenije
                     
                  
                        Spanja
                     
                     
                        Técnico deportivo de esquí alpino
                     
                     
                        Ministerio de Educación, Cultura y Deporte
                     
                  
                        L-Iżvezja
                     
                     
                        Svenska skidlärarexamen
                     
                     
                        Det svenska skidrådet
                     
                  
                        Ir-Renju Unit
                     
                     
                        Livell 4 tal-Alpi – Diploma ta' Għalliem tal-Iski Internazzjonali
                     
                     
                        BASI – Assoċjazzjoni Brittanika tal-Istrutturi tal-Isport fil-Borra
                     
                  
      
      
         
            ANNESS II
            
               Organizzazzjoni tat-Test ta' Taħriġ Komuni (“CTT”)
            
            1.   PARTI I — TEST LI JIĊĊERTIFIKA L-KAPAĊITÀ TEKNIKA (“TEST TEKNIKU”)
            1.1.   Prinċipji ġenerali
            
            1.1.1.   Regoli applikabbli
            
            It-Test Tekniku għandu jkun magħmul minn slalom kbira tal-iski fl-Alpi. Dan għandu jsir skont ir-regoli tekniċi stipulati mill-Fédération Internationale du Ski (“FIS”) u aġġustat biex jitqiesu l-objettivi tat-Test Tekniku.
            1.1.2.   Kandidati eliġibbli
            
            Iċ-ċittadini tal-Unjoni li jaqgħu fil-kamp ta' applikazzjoni tar-Regolament jistgħu jieħdu sehem fit-Test Tekniku. Il-kandidati eliġibbli jistgħu jirrepetu t-test mingħajr restrizzjoni, meta dawn ma jkunux għaddew f'tentattivi preċedenti. Il-kandidati eliġibbli għandhom japplikaw direttament mal-Istat Membru organizzatur jew ma' entità kompetenti f'dak l-Istat Membru, li jorganizza t-test, sabiex jieħdu sehem fit-Test Tekniku.
            1.1.3.   Tiġrijiet
            
            It-Test Tekniku għandu jkun magħmul minn żewġ tiġrijiet. L-ordni tat-tluq għall-ewwel tiġrija għandha tintgħażel bil-polza, filwaqt li l-ordni tat-tluq għat-tieni tiġrija għandha tkun fl-ordni inversa tal-ewwel tiġrija. Il-kandidati li jgħaddu mit-Test Tekniku matul l-ewwel tiġrija ma għandhomx jieħdu sehem fit-tieni tiġrija. Il-kandidati li ma jgħaddux mit-Test Tekniku waqt l-ewwel tiġrija, jistgħu jieħdu sehem fit-tieni tiġrija.
            1.1.4.   Ġuriji tat-test
            
            Il-ġuriji tat-test għandhom jissorveljaw u jiżguraw l-implimentazzjoni korretta tat-Test Tekniku. Is-sħubija tal-ġuriji tat-test għat-Test Tekniku għandha tkun miftuħa għal ċittadini kkwalifikati minn kwalunkwe Stat Membru. Dawk iċ-ċittadini biss li jew ikunu għaddew mill-Eurotest qabel id-dħul fis-seħħ ta' dan ir-Regolament jew li jkunu għaddew mis-CTT, għandhom jitqiesu bħala eliġibbli biex jinħatru għall-ġurija tat-test sabiex jivvalutaw il-moduli tat-Test Tekniku.
            Dawk il-ġuriji tat-test għandhom jinħatru mill-Istat Membru organizzatur jew mill-entità kompetenti, kif xieraq, abbażi tal-kompetenza u tal-esperjenza professjonali tagħhom fis-settur. L-Istat Membru organizzatur jew l-entità kompetenti għandhom ikunu jistgħu jiddelegaw dan il-poter tal-ħatra lil partijiet terzi, iżda l-membri tal-ġurija tat-test għandhom jirrappreżentaw f'kull ħin mill-inqas tliet Stati Membri. L-Istati Membri jew l-entitajiet kompetenti għajr dawk li jorganizzaw is-CTT, jistgħu jressqu proposti għall-kompożizzjoni tal-ġurija tat-test. F'dan il-każ, l-Istat Membru organizzatur jew l-entità kompetenti, kif xieraq, jistgħu jirrifjutaw tali proposta biss abbażi ta' raġunijiet iġġustifikati kif jistħoqq.
            1.1.5.   Proċedura ta' rieżami
            
            Il-kandidati jistgħu jitlobu li titwettaq valutazzjoni mill-ġdid tal-prestazzjoni tat-Test Tekniku tagħhom mill-ġurija tat-test, meta dawn iqisu li jkunu saru żbalji materjali. F'dak il-każ, il-ġurija tat-test għandha tivvaluta t-talba u għandha twieġeb mingħajr dewmien billi tistabbilixxi r-raġunijiet għaż-żamma jew għall-bidla tar-riżultati tat-Test Tekniku għal dak il-kandidat individwali. Il-ġurija tat-test għandha tiddeċiedi b'maġġoranza sempliċi tal-membri tagħha.
            1.1.6.   Dokumentazzjoni tar-riżultati
            
            L-Istat Membru organizzatur jew l-entità kompetenti, kif xieraq, għandhom jinformaw bir-riżultati tat-Test Tekniku lill-Istati Membri jew lill-entitajiet kompetenti li joħorġu l-kwalifiki kif elenkati fl-Anness I, fi żmien sebat ijiem ta' xogħol wara li jkun ġie organizzat avveniment għall-implimentazzjoni tas-CTT. L-Istati Membri jew l-entitajiet kompetenti, kif xieraq, għandhom iżommu u jippubblikaw fuq bażi annwali, lista aġġornata tal-istrutturi tal-iski li jkunu temmew b'suċċess it-Test Tekniku jew li jkunu bbenefikaw mid-drittijiet jew mill-eżenzjonijiet miksuba, meta dawn ikunu taw kwalifika lil dak l-istruttur tal-iski li tikkorrispondi għal dawk elenkati fl-Anness I.
            1.2.   Il-korsa
            
            1.2.1.   Kriterji ġenerali tal-korsa
            
            It-Test Tekniku għandu jsir fuq korsa tas-slalom kbira li tissodisfa l-kriterji stipulati mill-FIS u aġġustati biex jitqiesu l-objettivi tat-Test Tekniku, speċjalment fir-rigward tat-tul, il-waqgħa vertikali u l-għadd ta' passaġġi. L-Istat Membru organizzatur jew l-entità kompetenti, kif xieraq, għandhom jikkomunikaw id-dati tat-Test Tekniku mill-inqas xahrejn qabel lill-Kummissjoni u lill-Istati Membri l-oħra jew lill-entitajiet kompetenti tagħhom.
            Il-waqgħa vertikali għandha tkun bejn 250 metru u 300 metru. L-għadd ta' passaġġi għandu jkun bejn 11 % u 15 % tal-waqgħa vertikali f'metri, iżda idealment bejn 12 % u 13 % sabiex tiġi vvalutata l-kapaċità tat-tidwir tal-istrutturi tal-iski, pjuttost milli l-kapaċità tal-igglajdjar tagħhom.
            Il-kriterji f'din it-Taqsima u fit-Taqsima 1.2.2 jistgħu jipproduċu b'mod regolari ħinijiet mhux ikkumpensati għall-prekursuri fil-bidu tat-Test Tekniku ta' bejn 45 u 60 sekonda.
            It-Test Tekniku għandu jippermetti li l-korsa tiġi stabbilita mingħajr il-passaġġi ta' barra ħlief għall-ewwel u l-aħħar passaġġi u l-passaġġi ta' dewmien.
            1.2.2.   Profili tal-ġnub tal-muntanji
            
            Il-profili tal-ġnub tal-muntanji fuq il-korsa tas-slalom kbira, kemm jista' jkun iridu jikkonformaw mal-kombinazzjonijiet li ġejjin:
            
                        (a)
                     
                     
                        terz tal-korsa jenħtieġ li jkun magħmul minn ġenb tal-muntanji medju bi gradjent perċentwali bejn 26 % u 43 %;
                     
                  
                        (b)
                     
                     
                        terz tal-korsa jenħtieġ li jkun magħmul minn ġenb tal-muntanja wieqaf bi gradjent perċentwali bejn 45 % u 52 %;
                     
                  
                        (c)
                     
                     
                        terz tal-korsa jenħtieġ li jkun magħmul minn ġenb tal-muntanja bi gradjent perċentwali bejn 25 % u 26 %.
                     
                  1.2.3.   Approvazzjoni tal-korsa
            
            Il-korsa għandha tiġi approvata minn kummissjoni teknika, li l-membri tagħha għandhom jinħatru mill-Istat Membru organizzatur jew mill-entità kompetenti, kif xieraq, abbażi tal-kompetenza u l-esperjenza professjonali tagħhom. L-Istati Membri jew l-entitajiet kompetenti għajr dawk li jorganizzaw is-CTT, jistgħu jressqu proposti għall-kompożizzjoni tal-kummissjoni teknika. F'dan il-każ, l-Istat Membru li jorganizza jew l-entità kompetenti jistgħu biss jirrifjutaw proposta abbażi ta' raġunijiet iġġustifikati kif jistħoqq. Ladarba tiġi approvata, l-Istat Membru jew l-entità kompetenti għandhom jinnotifikaw lill-Kummissjoni u lill-Istati Membri l-oħrajn bid-dettalji prattiċi ta' kwalunkwe avveniment li jkun se jiġi organizzat sabiex is-CTT jitwettaq fuq dik il-korsa, mill-inqas xahrejn qabel.
            1.3.   Prekursuri
            
            1.3.1.   Rekwiżiti għall-prekursuri li jieħdu sehem fit-Test Tekniku
            
            Għandu jkun hemm għadd minimu ta' tliet prekursuri li jieħdu sehem fit-Test Tekniku. L-Istat Membru li jorganizza jew l-entità kompetenti għandhom ikunu obbligati jagħżlu l-prekursuri.
            Il-prekursuri għandhom ikunu ċittadini minn kwalunkwe Stat Membru. Dawn iridu jkunu għaddew mill-Eurotest jew mit-test tal-Eurosecurity qabel id-dħul fis-seħħ ta' dan ir-Regolament, jew ikunu għaddew mis-CTT bil-kisba ta' koeffiċjent korrettiv ugwali għal 0,8700 jew akbar fit-test tal-kalibrar għall-istaġun attwali.
            1.3.2.   It-test tal-kalibrazzjoni għall-prekursuri
            
            Il-prekursuri għat-Test Tekniku għandhom ikunu soġġetti għat-test tal-kalibrazzjoni. L-għan tat-test tal-kalibrazzjoni huwa li jalloka koeffiċjent korrettiv għal kull prekursur sabiex jiġi stabbilit il-ħin bażi għall-kandidati tat-Test Tekniku. Kull prekursur jista' jlesti żewġ tiġrijiet waqt it-test tal-kalibrazzjoni u l-aħjar riżultat għandu jiġi allokat lill-prekursur rispettiv. Il-koeffiċjent korrettiv allokat għal kull prekursur għandu jiġi rieżaminat fuq bażi annwali.
            It-test tal-kalibrazzjoni għandu jiġi organizzat minn kummissjoni tat-test tal-kalibrazzjoni. Il-membri tal-kummissjoni tat-test tal-kalibrazzjoni għandhom jinħatru mill-Istat Membru organizzatur jew mill-entità kompetenti, kif xieraq, abbażi tal-kompetenza u l-esperjenza professjonali tagħhom. L-Istati Membri jew l-entitajiet kompetenti għajr dawk li jorganizzaw it-test tal-kalibrazzjoni, jistgħu jressqu proposti għall-kompożizzjoni tal-kummissjoni tat-test tal-kalibrazzjoni. F'dan il-każ, l-Istat Membru organizzatur jew l-entità kompetenti jistgħu biss jirrifjutaw tali proposta abbażi ta' raġunijiet iġġustifikati.
            L-Istat Membru organizzatur jew l-entità kompetenti, kif xieraq, għandhom jikkomunikaw id-dati tat-test tal-kalibrar mill-inqas xahrejn qabel lill-Kummissjoni u lill-Istati Membri l-oħra jew lill-entitajiet kompetenti.
            Ir-riżultati tat-test tal-kalibrazzjoni għandhom jiġu ppubblikati mill-Istat Membru organizzatur qabel ma jiġi skedat li jsir is-CTT f'dak l-Istat Membru.
            1.3.3.   Il-koeffiċjent korrettiv tal-prekursuri
            
            Il-ħinijiet ikkumpensati għall-prekursuri għandhom jiġu kkalkolati billi l-ħin li bih il-prekursur rispettiv ikun għadda mit-test tal-kalibrazzjoni jiġi mmultiplikat bil-koeffiċjent korrettiv allokat.
            Il-ħin bażi għat-test tal-kalibrazzjoni għandu jiġi ikkalkolat bħala l-medja tal-aħjar żewġ ħinijiet ikkumpensati tal-prekursuri ta' referenza. Għandhom jintgħażlu erba' prekursuri ta' referenza mill-kummissjoni tat-test tal-kalibrazzjoni abbażi tal-lista tar-riżultati tal-prekursuri mis-sena preċedenti.
            Il-koeffiċjent korrettiv tal-prekursuri għandu jiġi kkalkolat bħala:
            Koeffiċjent korrettiv = il-ħin bażi tat-test tal-kalibrazzjoni/il-ħin biex il-prekursuri għaddew.
            1.4.   Meta wieħed jgħaddi mit-Test Tekniku
            
            1.4.1.   Il-kalkolu tal-ħin bażi għat-Test Tekniku
            
            Il-ħin bażi għat-Test Tekniku għandu jiġi kkalkolat b'minimu ta' tliet prekursuri li jibdew it-tiġrijiet tagħhom u b'mill-inqas tnejn li jlestu t-tiġrijiet tagħhom skont ir-regoli li ġejjin:
            
                        (a)
                     
                     
                        għandha tittieħed il-medja taż-żewġ l-aħjar ħinijiet ikkumpensati tal-prekursuri li jkunu lestew it-tiġrija qabel ma jibda l-ewwel kandidat tat-tiġrija;
                     
                  
                        (b)
                     
                     
                        għandha tittieħed il-medja taż-żewġ l-aħjar ħinijiet ikkumpensati tal-prekursuri li jkunu lestew it-tiġrija wara li jibda l-aħħar kandidat tat-tiġrija;
                     
                  
                        (c)
                     
                     
                        il-ħin bażi tat-Test Tekniku għandu jkun il-medja taż-żewġ medji msemmija fil-punti (a) u (b).
                     
                  Kull prekursur jista' jerġa' jibda, jekk ma setax itemm it-tiġrija b'mod normali.
            Il-kandidati għandhom jiġu informati dwar il-koeffiċjent tal-prekursuri qabel ma jibda t-Test Tekniku.
            1.4.2.   Il-ħin massimu biex wieħed jgħaddi
            
            Il-kandidati li ġejjin għandhom jitqiesu li għaddew mit-Test Tekniku:
            
                        (a)
                     
                     
                        kandidati rġiel li jlestu tiġrija f'ħin ugwali għall-ħin bażi tat-Test Tekniku jew inqas b'żieda ta' 19 %.
                     
                  
                        (b)
                     
                     
                        kandidati nisa li jlestu tiġrija f'ħin ugwali għall-ħin bażi tat-Test Tekniku jew inqas b'żieda ta' 25 %.
                     
                  Konsegwentement, il-ħin massimu biex wieħed jgħaddi għandu jiġi kkalkolat kif ġej:
            
                        (a)
                     
                     
                        il-ħin massimu biex wieħed jgħaddi għall-irġiel = il-ħin bażi tat-Test Tekniku x 1,19.
                     
                  
                        (b)
                     
                     
                        il-ħin massimu biex wieħed jgħaddi għan-nisa = il-ħin bażi tat-Test Tekniku x 1,25.
                     
                  2.   PARTI II — TEST LI JIĊĊERTIFIKA KOMPETENZI RELATATI MAS-SIKUREZZA (IT-“TEST TAS-SIKUREZZA”)
            2.1.   Prinċipji ġenerali
            
            2.1.1.   Objettiv tat-Test tas-Sikurezza
            
            It-Test tas-Sikurezza għandu jsegwi l-objettiv li jivvaluta l-issodisfar tar-rekwiżiti minimi relatati mas-sikurezza tal-kandidati, li huma essenzjali għall-għalliema tal-iski li jaħdmu f'ambjenti speċifiċi.
            2.1.2.   Kandidati eliġibbli
            
            Iċ-ċittadini tal-Unjoni jistgħu jieħdu sehem fit-Test tas-Sikurezza, jekk dawn ikunu għaddew b'suċċess mit-Test Tekniku. Il-kandidati eliġibbli jistgħu jirrepetu t-test mingħajr restrizzjoni, meta dawn ma jkunux għaddew f'tentattivi preċedenti. Sabiex jieħdu sehem fit-Test tas-Sikurezza, il-kandidati eliġibbli għandhom japplikaw direttament mal-Istat Membru organizzatur jew ma' entità kompetenti f'dak l-Istat Membru, li jorganizza t-test.
            2.1.3.   Awtorità responsabbli
            
            L-organizzazzjoni tat-Test tas-Sikurezza għandha taqa' taħt ir-responsabbiltà tal-entità kompetenti għat-taħriġ tal-għalliema tal-iski fit-territorju rispettiv tal-Istat Membri fejn jitwettaq it-Test tas-Sikurezza wara ftehim ma' kummissjoni teknika li tkun inħolqot għal dak l-iskop. Il-kummissjoni teknika għandha tkun magħmula minn ċittadini kkwalifikati minn kwalunkwe Stat Membru u għandha tirrappreżenta mill-inqas tliet Stati Membri. Dawn għandhom jinħatru mill-Istat Membru organizzatur jew mill-entità kompetenti, kif xieraq, abbażi tal-kompetenza u tal-esperjenza professjonali tagħhom fis-settur. L-Istat Membru organizzatur jew l-entità kompetenti għandhom jikkomunikaw mill-inqas xahrejn qabel, id-dati tat-Test tas-Sikurezza lill-Kummissjoni u lill-Istati Membri l-oħra jew lill-entitajiet kompetenti.
            2.1.4.   Ġuriji tat-test
            
            Il-ġuriji tat-test għandhom jissorveljaw u jiżguraw l-implimentazzjoni korretta tat-Test tas-Sikurezza. Is-sħubija tal-ġuriji tat-test għat-Test tas-Sikurezza għandha tkun miftuħa għal ċittadini kkwalifikati minn kwalunkwe Stat Membru. Dawk iċ-ċittadini biss li jkunu għaddew mit-test tal-Eurosecurity qabel id-dħul fis-seħħ ta' dan ir-Regolament jew li jkunu għaddew mis-CTT, għandhom jitqiesu bħala eliġibbli biex jinħatru għall-ġurija tat-test sabiex jivvalutaw il-moduli tat-Test tas-Sikurezza.
            Dawk il-ġuriji tat-test għandhom jinħatru mill-Istat Membru organizzatur jew mill-entità kompetenti, kif xieraq, abbażi tal-kompetenza u tal-esperjenza professjonali tagħhom fis-settur. L-Istat Membru organizzatur jew l-entità kompetenti għandhom ikunu jistgħu jiddelegaw din is-setgħa tal-ħatra lil partijiet terzi, iżda l-membri tal-ġurija tat-test f'kull ħin għandhom jirrappreżentaw mill-inqas tliet Stati Membri. L-Istati Membri jew l-entitajiet kompetenti għajr dawk li jorganizzaw is-CTT jistgħu jressqu proposti għall-kompożizzjoni tal-ġurija tat-test. F'każ bħal dan, l-Istat Membru organizzatur jew l-entità kompetenti, kif xieraq, jistgħu biss jirrifjutaw tali proposta abbażi ta' raġunijiet iġġustifikati kif jistħoqq.
            2.1.5.   Proċedura ta' rieżami
            
            Il-kandidati jistgħu jitlobu li titwettaq valutazzjoni mill-ġdid tal-prestazzjoni tat-Test tas-Sikurezza tagħhom mill-ġurija tat-test, meta dawn iqisu li jkunu saru żbalji materjali. F'dak il-każ, il-ġurija tat-test għandha tivvaluta t-talba u għandha twieġeb mingħajr dewmien billi tistabbilixxi r-raġunijiet għaż-żamma jew għall-bidla tar-riżultati tat-Test tas-Sikurezza għal dak il-kandidat individwali. Il-ġurija tat-test għandha tiddeċiedi b'maġġoranza sempliċi tal-membri tagħha.
            2.1.6.   Dokumentazzjoni tar-riżultati
            
            L-Istat Membru organizzatur jew l-entità kompetenti, kif xieraq, għandhom jinformaw bir-riżultati tat-Test tas-Sikurezza, lill-Istati Membri jew lill-entitajiet kompetenti li joħorġu l-kwalifiki kif elenkati fl-Anness I, fi żmien sebat ijiem ta' xogħol wara li jkun ġie organizzat avveniment għall-implimentazzjoni tas-CTT. L-Istati Membri jew l-entitajiet kompetenti, kif xieraq, għandhom iżommu u jippubblikaw fuq bażi annwali lista aġġornata ta' istrutturi tal-iski li jkunu temmew b'suċċess it-Test ta' Sikurezza jew li jkunu bbenefikaw minn drittijiet jew eżenzjonijiet miksuba, meta dawn ikunu taw kwalifika lil dak l-istruttur tal-iski li tikkorrispondi għal dawk elenkati fl-Anness I.
            2.2.   Struttura tat-test
            
            It-Test tas-Sikurezza għandu jkun magħmul minn żewġ partijiet inklużi ħames moduli obbligatorji, li kull wieħed minnhom huwa soġġett għal evalwazzjoni individwali. It-Test tas-Sikurezza għandu jivvaluta l-għarfien u l-ħiliet relatati mas-sikurezza tal-kandidati permezz ta' eżami teoretiku u eżami prattiku.
            Jekk kandidat ma jgħaddix minn wieħed jew aktar minn dawn il-moduli, jew jekk it-Test tas-Sikurezza ma jkunx jinkludi l-moduli kollha, dan irid jerġa' jwettaq it-test fl-intier tiegħu.
            Il-kontenut tad-diversi moduli huwa stabbilit hawn taħt.
            2.2.1.   L-eżami teoretiku
            
            Modulu: “Agħmel telefonata ta' emerġenza bil-lingwa tal-pajjiż ospitant lis-servizzi tas-salvataġġ lokali wara aċċident ta' valanga.”
            L-eżami teoretiku għandu jitlesta b'suċċess meta tkun saret it-telefonata ta' emerġenza lis-servizzi tas-salvataġġ b'mod ċar u komprensibbli u billi tingħata informazzjoni preċiża li tippermettilhom iwettqu d-dmirijiet tagħhom.
            2.2.2.   L-eżami prattiku
            
            L-eżami prattiku għall-iski barra mill-pista huwa magħmul minn tliet moduli tat-tagħlim li jiffukaw fuq it-tmexxija ta' grupp u modulu li huwa magħmul mit-tfittxija u s-salvataġġ ta' żewġ persuni li jkunu midfuna taħt valanga. L-eżami prattiku jrid jitwettaq b'waħda mil-lingwi uffiċjali tal-Istat Membru fejn jitwettaq it-test.
            It-tliet moduli dwar it-tmexxija ta' grupp għandhom idumu 15-il minuta minbarra 15-il minuta ta' ħin għat-tħejjija. Dawn il-moduli tat-tagħlim għandhom jitlestew b'suċċess, meta mill-inqas 75 % tal-eżerċizzji jkunu twettqu b'mod sodisfaċenti.
            2.2.2.1.   Moduli dwar it-tmexxija ta' grupp
            
            Modulu 1: “Interpreta t-tbassir ta' valanga flimkien mal-grupp tiegħek. Qabbel l-informazzjoni fit-tbassir mal-osservazzjonijiet li għamilt inti stess fuq il-post u vvaluta s-sitwazzjoni.”
            Modulu 2: “Ħu l-grupp tiegħek fuq niżla barra l-pista u pproponi rotta billi tqis fatturi bħall-għażla tal-borra, il-punti tal-assemblaġġ u l-għamliet ta' organizzazzjoni tal-grupp. Aħdem mal-grupp tiegħek biex tivvaluta r-riskji tan-niżla.”
            Modulu 3: Għamla oħra ta' valutazzjoni għandha tintgħażel b'mod każwali mill-possibbiltajiet li ġejjin:
            
                        (a)
                     
                     
                        
                           L-interpretazzjoni u l-fehim tal-Meteoroloġija
                        
                        
                                    1.
                                 
                                 
                                    It-tbassir tat-temp tal-muntanja juri sitwazzjoni “Nordstau”, jiġifieri xita qawwija mit-Tramuntana (pressjoni għolja lejn il-Punent u pressjoni baxxa lejn il-Lvant). Kif isseħħ din is-sitwazzjoni? Fejn u b'liema kwantità nistgħu nistennew li tinżel ix-xita bejn wieħed u ieħor? Din is-sitwazzjoni kif tista' tinfluwenza l-valangi?
                                 
                              
                                    2.
                                 
                                 
                                    It-tbassir tat-temp juri l-wasla probabbli ta' riħ foehn qawwi fuq il-ġnub tal-muntanji tat-Tramuntana tal-muntanji għoljin. Kif se jkun it-temp fil-partijiet tat-Tramuntana u tan-Nofsinhar tal-massif tal-muntanji u kif inhu previst li jaffettwa s-sitwazzjoni tal-valanga?
                                 
                              
                                    3.
                                 
                                 
                                    Ivvaluta s-sitwazzjoni meteoroloġika fuq il-post. X'inhuma l-fatturi li qed jinfluwenzaw it-tibdil fit-temp u kif taħseb li fil-fatt se jinbidel it-temp fil-jiem li ġejjin?
                                 
                              
                  
                        (b)
                     
                     
                        
                           Il-fehim tal-perikli f'reġjuni ta' muntanji għoljin
                        
                        
                                    1.
                                 
                                 
                                    Liema fatturi jistgħu jwasslu għal ipotermja u liema prekawzjonijiet trid tieħu? X'inhuma s-sinjali distintivi tal-ipotermja u kif jenħtieġ li tirreaġixxi? Liema sintomi jindikaw li jeħtieġ li tikkonsulta lit-tabib?
                                 
                              
                                    2.
                                 
                                 
                                    Liema fatturi jistgħu jwasslu għal infjammazzjoni tal-ġilda bil-ksieħ u liema prekawzjonijiet trid tieħu? X'inhuma s-sinjali distintivi tal-infjammazzjoni tal-ġilda bil-ksieħ u kif għandek tirreaġixxi fil-każ ta' infjammazzjoni tal-ġlieda bil-ksieħ lokalizzata? Liema fatturi jħeġġu l-iżvilupp ulterjuri ta' tali infjammazzjoni tal-ġilda bil-ksieħ? Liema sintomi jindikaw li jeħtieġ li tikkonsulta lit-tabib?
                                 
                              
                                    3.
                                 
                                 
                                    Inti tinsab fin-nofs ta' korsa twila 'l isfel. Il-viżibbiltà qed tonqos gradwalment minħabba ċ-ċpar. Kif issib id-direzzjoni mingħajr ma tuża GPS u liema tattiċi relatati mat-tmexxija ta' grupp tuża?
                                 
                              
                  
                        (c)
                     
                     
                        
                           Il-kapaċità li tivvaluta u tifhem il-kopertura tal-borra
                        
                        
                                    1.
                                 
                                 
                                    Analizza l-istabbiltà tal-kopertura tal-borra attwali.
                                 
                              
                                    2.
                                 
                                 
                                    Iddeskrivi l-kopertura tal-borra possibbli f'xitwa bi ftit borra. Spjega l-avvenimenti meteoroloġiċi li jistgħu jwasslu biex il-kopertura tal-borra ssir instabbli.
                                 
                              
                                    3.
                                 
                                 
                                    Iddeskrivi l-kopertura tal-borra possibbli f'xitwa b'ħafna borra. Spjega l-avvenimenti meteoroloġiċi li jistgħu jwasslu biex il-kopertura tal-borra ssir instabbli.
                                 
                              
                  2.2.2.2.   Modulu għat-tfittxija u s-salvataġġ ta' persuni li jkunu midfuna taħt valanga
            
            L-għan tal-modulu huwa li jiġu skoperti żewġ Detetturi tal-Vittmi tal-Valangi (“AVD”) u jiġi rkuprat b'suċċess mill-inqas wieħed miż-żewġ apparati. Kull AVD għandu jitpoġġa f'basket b'insulatur li jkun wiesa' madwar 60 cm u għandu jindifen, iżda mingħajr sinjali superimposti f'fond ta' madwar metru. Jista' jintuża AVD ta' taħriġ. Iż-żona tat-tfittxija għandha tkun limitata għal żona massima ta' 50 metru x 50 metru. Il-ħin massimu permess biex wieħed isib żewġ AVDs u jiġi rkuprat wieħed minnhom għandu jkun ta' tmien minuti. Sabiex jieħdu sehem fil-modulu tat-tfittxija, il-kandidati għandhom jeħtieġu AVD diġitali b'mill-inqas tliet antenni. Il-kandidati b'AVDs analogi mhux se jkunu permessi li jwettqu dan il-modulu tat-test. Dan il-modulu għandu jitlesta b'suċċess meta żewġ AVDs midfuna jinstabu b'suċċess u wieħed minnhom jiġi rkuprat fil-limitu taż-żmien.